Odločba Sveta

z dne 13. junija 2002

o sprejetju akcijskega programa za upravno sodelovanje na področju zunanjih meja, vizumov, azila in priseljevanja (program ARGO)

(2002/463/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 66 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora,

ob upoštevanju mnenja Odbora regij,

ob upoštevanju naslednjega:

(1) Upravno sodelovanje med državami članicami na področjih, ki jih zajemata člena 62 in 63 Pogodbe je del cilja Skupnosti, da postopno uvede območje svobode, varnosti in pravice.

(2) Skupni ukrep 98/244/PNZ z 19. marca 1998 Sveta na podlagi člena K.3 Pogodbe o Evropski uniji o uvedbi programa usposabljanja, izmenjav in sodelovanja na področju azila, priseljevanja in prehajanja zunanjih meja (program Odysseus) [3] se je iztekel, saj so bila proračunska sredstva porabljena v letu 2001.

(3) Odgovornost za nadzor zunanjih meja EU bo postala še toliko pomembnejša sedaj, ko je načrtovana pomembna širitev Unije ravno v obdobju, ko bo postalo upravno sodelovanje na področju zunanjih meja, vizumov, azila in priseljevanja (ARGO) operativno. Glede na omenjeno bi moral ARGO biti samo skromen predhodnik širših dejavnosti na tem področju.

(4) V skladu s sklepi Evropskega Sveta v Tampereju 15. in 16. oktobra 1999 je Komisija v svojem sporočilu Svetu in Evropskemu parlamentu o polletnem ažuriranju indikatorja napredka pri ustvarjanju območja svobode, varnosti in pravice v Evropski uniji (prva polovica leta 2001) opredelila ambiciozen zakonodajni program, ki bi moral pripeljati do novih pravil Skupnosti na področju pravosodja in notranjih zadev, ki jih bodo morale izvajati države članice.

(5) Usklajenost praks držav članic pri uporabi zakonodaje Skupnosti se lahko doseže s krepitvijo sodelovanja med njihovimi nacionalnimi organi ter med njimi in Komisijo.

(6) Samostojno ukrepanje posameznih uprav ne more doseči takšnih rezultatov. Okvir Skupnosti je zato potreben za izboljšanje medsebojnega razumevanja med pristojnimi nacionalnimi organi in načinom, kako izvajajo ustrezno zakonodajo Skupnosti, ter za opredelitev prednostnih področij zahtevanega upravnega sodelovanja.

(7) Za zagotavljanje uspešnosti tega akcijskega programa je potrebna visoka raven usposabljanja enake kakovosti po vsej Skupnosti, pri čemer je treba izkoristiti izkušnje, pridobljene s programom Odysseus.

(8) Izvajanje akcijskega programa Skupnosti je eden najučinkovitejših načinov za doseganje teh ciljev in bo za Komisijo osnova, na kateri bo lahko ocenila, ali bi bila ustanovitev skupne izobraževalne ustanove primeren način za izboljšanje usposabljanja osebja držav članic na področju zakonodaje Skupnosti.

(9) Ukrepe, potrebne za izvajanje te odločbe, je treba sprejeti v skladu s Sklepom Sveta 1999/468/ES z 28. junija 1999 o določitvi postopkov za uresničevanje Komisiji podeljenih izvedbenih pooblastil [4].

(10) Ukrepi v okviru tega programa morajo dopolnjevati in biti usklajeni z drugi ukrepi sodelovanja in usposabljanja, ki se financirajo iz proračuna Skupnosti.

(11) Danska v skladu s členoma 1 in 2 Protokola o stališču Danske, ki je priložen k Pogodbi o Evropski uniji in Pogodbi o ustanovitvi Evropske skupnosti, ne sodeluje pri sprejetju te odločbe in je ta zato ne zavezuje niti je ni dolžna uporabljati.

(12) Združeno kraljestvo je v skladu s členom 3 Protokola o stališču Združenega kraljestva in Irske, ki je priložen k Pogodbi o Evropski uniji in Pogodbi o ustanovitvi Evropske skupnosti, s pismom z dne 29. januarja 2002 sporočilo svojo željo po sodelovanju pri sprejetju in uporabi te odločbe.

(13) Irska v skladu s členom 1 Protokola o stališču Združenega kraljestva in Irske, ki je priložen k Pogodbi o Evropski uniji in Pogodbi o ustanovitvi Evropske skupnosti, ne sodeluje pri sprejetju te odločbe. Zaradi tega in brez poseganja v člen 4 navedenega protokola se določbe te odločbe ne uporabljajo za Irsko.

(14) Finančni referenčni znesek v smislu točke 34 Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka [5], je vključena v to odločbo za celoten čas trajanja programa, ne da bi s tem vplivala na pooblastila proračunskega organa, kot so določena v Pogodbi –

SPREJEL NASLEDNJO ODLOČBO:

POGLAVJE I

UVODNE DOLOČBE

Člen 1

Vsebina in trajanje

Ta odločba vzpostavlja akcijski program Skupnosti imenovan "program ARGO", ki podpira in dopolnjuje ukrepe, ki so jih sprejele Skupnost in države članice pri izvajanju prava Skupnosti, ki temelji na členih 62, 63 in 66 Pogodbe.

Program ARGO pokriva obdobje od 1. januarja 2002 do 31. decembra 2006.

Člen 2

Opredelitev pojmov

V tej odločbi izraz "nacionalne agencije" pomeni upravne in pravosodne organe držav članic ali druga telesa, ki jih ti organi imenujejo za izvajanje prava Skupnosti, ki temelji na členih 62 in 63 Pogodbe ter na členu 66 Pogodbe, če to zadeva sodelovanje med nacionalnimi agencijami na področju, ki ga zajemata navedena člena 62 in 63.

Člen 3

Splošni cilji

Program ARGO prispeva k doseganju naslednjih ciljev:

(a) spodbujanju sodelovanja nacionalnih agencij pri izvajanju pravil Skupnosti, pri čemer je poseben poudarek na združevanju virov ter koordinirani in enotni praksi;

(b) spodbujanje enotne uporabe prava Skupnosti, da se uskladijo odločitve, ki jih sprejmejo nacionalne agencije držav članic, in se tako prepreči nepravilno delovanje, ki bi lahko negativno vplivalo na postopno uvedbo območja svobode, varnosti in pravice;

(c) izboljšanje skupne učinkovitosti nacionalnih agencij pri opravljanju njihovih nalog pri izvajanju pravil Skupnosti;

(d) zagotavljanje, da se ustrezno upošteva razsežnost Skupnosti pri organiziranosti nacionalnih agencij, ki prispevajo k izvajanju pravil Skupnosti;

(e) spodbujanje preglednosti ukrepov, ki so jih sprejele nacionalne agencije, tako da se okrepijo njihovi odnosi z ustreznimi nacionalnimi in mednarodnimi vladnimi in nevladnimi organizacijami.

POGLAVJE II

DEJAVNOSTI, KI JIH POKRIVA ARGO

Člen 4

Dejavnosti na področju zunanjih meja

Za doseganje ciljev iz člena 3 program ARGO podpira dejavnosti držav članic na področju zunanjih meja, katerih namen je:

(a) zagotoviti, da države članice izvajajo nadzor na mejah v skladu s skupnimi načeli in izvedbenimi pravili, določenimi s pravom Skupnosti;

(b) zagotoviti enako raven učinkovite zaščite in varovanja zunanjih meja;

(c) okrepiti učinkovitost kontrole na mejnih prehodih in varovanja meje med posameznimi mejnimi prehodi.

Člen 5

Dejavnosti na področju vizumov

Program ARGO za doseganje ciljev iz člena 3 podpira dejavnosti držav članic na področju vizumov, katerih namen je:

(a) zagotoviti, da države članice izdajajo vizume v skladu s skupnimi načeli in izvedbenimi pravili, določenimi s pravom Skupnosti;

(b) spodbujati enako raven nadzora in varnosti pri izdajanju vizumov;

(c) spodbujati usklajevanje pri preverjanju vlog za izdajo vizumov ter zlasti priloženih dokumentov v zvezi z namenom potovanja, sredstvi za preživljanje in namestitvijo;

(d) spodbujati usklajevanje pri izjemah, ki jih države članice uporabljajo za nekatere kategorije prosilcev za vizume, da se olajša nadziranje zunanjih meja in prosto gibanje med državami članicami;

(e) na splošno okrepiti konzularno sodelovanje med državami članicami.

Člen 6

Dejavnosti na področju azila

Program ARGO za doseganje ciljev iz člena 3 podpira dejavnosti držav članic na področju azila, katerih namen je:

(a) spodbujati uvedbo in delovanje skupnega evropskega azilnega sistema s podpiranjem ukrepov in standardov, ki bodo pripeljali do skupnega azilnega postopka in enotnega statusa oseb, ki jim je bil odobren azil za celotno območje Skupnosti;

(b) olajšati določitev države, odgovorne za preučitev prošnje za dodelitev azila;

(c) spodbujati približevanje pravil o priznavanju in obsegu statusa begunca, skupaj z ukrepi glede subsidiarnih oblik zaščite, ki nudijo ustrezen status vsaki osebi, ki potrebuje takšno zaščito;

(d) okrepiti učinkovitost in zakonitost azilnega postopka ter povečati konvergenco pri odločitvah v zvezi s prošnjami za azil;

(e) vzpostaviti mehanizme za preselitev in vstop ter pravna sredstva za sprejem v državo članico iz humanitarnih razlogov.

Člen 7

Dejavnosti na področju priseljevanja

Program ARGO za doseganje ciljev iz člena 3 podpira dejavnosti držav članic na področju priseljevanja, katerih namen je:

(a) zagotoviti, da države članice izdajajo dovoljenja za bivanje in delo v skladu s skupnimi načeli in izvedbenimi pravili, določenimi s pravom Skupnosti;

(b) spodbujati poznavanje pravil o dovoljenjih za bivanje in delo za državljane tretjih držav;

(c) spodbujati preverjanje učinkov in poznavanje priseljevalne politike Skupnosti v državah, iz katerih prihajajo priseljenci;

(d) zagotoviti uspešno, učinkovito in enotno uporabo ustreznih pravil Skupnosti ter politik v zvezi z nedovoljenimi migracijskimi tokovi in nezakonitimi imigracijami, pri čemer se ohrani zadostna raven dostopa do mednarodne zaščite;

(e) okrepiti sodelovanje na področju vračanja državljanov tretjih držav in oseb brez državljanstva, ki nimajo dovoljenja za bivanje, ter zavrnjenih prosilcev za azil, skupaj s tranzitom preko drugih držav članic in tretjih držav;

(f) okrepiti boj proti mrežam, ki organizirajo nezakonite imigracije, in preprečevanje nezakonitih tokov priseljevanja.

Člen 8

Vrste dejavnosti

Program ARGO lahko za doseganje ciljev iz člena 3 in izvajanju dejavnosti iz členov 4, 5, 6 ali 7 podpira naslednje vrste dejavnosti:

(a) usposabljanje, zlasti skupaj z izdelavo usklajenih učnih načrtov in skupnih programov osnovnega usposabljanja, ki jih organizirajo nacionalne agencije, ter dodatne dejavnosti, katerih cilj je doseči dostop nacionalnih agencij do najboljših delovnih metod in tehnike, ki so bile razvite v drugih državah članicah;

(b) izmenjava osebja, pri čemer se zagotovi, da dodeljeno osebje učinkovito sodeluje pri delu nacionalnih agencij, ki jim je dodeljeno;

(c) dejavnosti, ki na eni strani spodbujajo uporabo računalniške obdelave spisov in postopkov, skupaj z uporabo najsodobnejših tehnik za elektronsko izmenjavo podatkov, in na drugi strani, zbiranje, analiziranje, distribuiranje in ovrednotenje informacij, ob čim boljši uporabi informacijske tehnologije, zlasti oblikovanja informacijskih točk in spletnih strani;

(d) ocena vpliva skupnih pravil in postopkov, ki temeljijo na členih 62 in 63 Pogodbe;

(e) dejavnosti, namenjene spodbujanju razvijanja najboljše prakse z namenom izboljšanja delovnih metod in opreme, poenostavitvi postopkov in skrajšanju rokov;

(f) operativne dejavnosti, ki bi lahko vključevale ustanavljanje skupnih operativnih središč in ekip, sestavljenih iz osebja, ki prihaja iz dveh ali več držav članic;

(g) študije, raziskave, konference in seminarji, ki vključujejo osebje držav članic in Komisije in kjer je ustrezno, osebje ustreznih nacionalnih in mednarodnih vladnih in nevladnih organizacij;

(h) mehanizmi za posvetovanje in povezovanje ustreznih nacionalnih in mednarodnih vladnih in nevladnih organizacij;

(i) dejavnosti držav članic v tretjih državah, zlasti naloge ugotavljanja dejstev v državah izvora in tranzita;

(j) boj proti ponarejanju dokumentov.

Člen 9

Posebne dejavnosti

V okvir programa ARGO se lahko vključijo tudi drugi načini sodelovanja med nacionalnimi agencijami na področjih politike, ki jih zajemata člena 62 in 63 Pogodbe, zlasti nujne skupne dejavnosti z omejenim obsegom in trajanjem, ki izhajajo iz položajev, ki zahtevajo takojšnje ukrepanje. Letni delovni program iz člena 12 določi okvir za financiranje teh posebnih dejavnosti ter cilje in ocenjevalna merila.

POGLAVJE III

FINANČNE DOLOČBE, UPRAVLJANJE IN SPREMLJANJE

Člen 10

Upravičenost

1. Dejavnosti iz člena 8, ki jih predlaga nacionalna agencija, morajo za pridobitev sredstev v okviru programa ARGO:

(a) biti izvedene ob sodelovanju:

- še vsaj dveh drugih držav članic ali

- druge države članice in države kandidatke, če je cilj priprava na njen vstop, ali

- druge države članice in tretje države, če to koristi namenu predlagane dejavnosti;

(b) biti namenjene doseganju katerega od splošnih ciljev iz člena 3;

(c) izvajati katero od dejavnosti na področju politike iz členov 4, 5, 6 ali 7.

2. Pri dejavnostih iz člena 8 lahko sodelujejo udeleženci nacionalnih agencij katere koli države članice, ki je ne zavezuje ta odločba.

3. Dejavnosti, ki jih predlaga Komisija, bodo spodbujale in olajšale upravno sodelovanje pri doseganju splošnih ciljev iz člena 3 in podpirale dejavnosti na posameznih področjih politike iz členov 4, 5, 6 ali 7.

Člen 11

Financiranje

1. Finančni referenčni znesek za izvajanje programa ARGO je 25 milijonov EUR.

2. Letna proračunska sredstva odobri proračunski organ v okviru mej finančnega načrta.

3. Dejavnosti iz člena 10(1) na eni strani ter člena 10(3) na drugi strani prejmejo pravičen delež letnega zneska.

4. Sofinanciranje dejavnosti iz člena 10(1) po programu ARGO izključuje vsako drugo financiranje iz katerega koli programa, ki se financira iz proračuna Evropskih skupnosti.

5. Odločitve o financiranju v zvezi z dejavnostmi iz člena 10(1) so predmet sporazumov o dodelitvi sredstev med Komisijo in nacionalnimi agencijami, ki predlagajo dejavnosti. Odločitve o financiranju in na njih temelječe pogodbe so predmet finančnega nadzora Komisije in revizij Računskega sodišča.

6. Delež finančne podpore iz proračuna Evropskih skupnosti za dejavnosti iz člena 10(1) načeloma ne presega 60 % celotnih stroškov dejavnosti. Vendar pa lahko v izjemnih okoliščinah ta finančna podpora znaša do 80 %.

Člen 12

Izvajanje

1. Komisija je pristojna za upravljanje in izvajanje programa ARGO v sodelovanju z državami članicami.

2. Komisija upravlja program ARGO v skladu s Finančno uredbo.

3. Komisija za izvajanje programa ARGO v obsegu splošnih ciljev, določenih v členu 3:

(a) pripravi letni delovni program, ki vsebuje posebne cilje, vsebinske prednostne naloge, opis dejavnosti iz člena 10(3), ki jih namerava izvajati Komisija, in po potrebi tudi seznam drugih dejavnosti;

(b) oceni in izbere dejavnosti, ki jih predlagajo nacionalne agencije.

4. Letni delovni program in posebne dejavnosti, predvidene v členu 9, kot tudi dejavnosti, ki jih predlaga Komisija, se sprejmejo v skladu s postopkom iz člena 13(2). Seznam izbranih dejavnosti se sprejme v skladu s postopkom iz člena 13(3).

5. Komisija oceni in izbere dejavnosti, ki jih predlagajo nacionalne agencije na osnovi naslednjih meril:

(a) skladnost z letnim delovnim programom, splošnimi cilji iz člena 3 in dejavnostmi na posameznih področjih politike iz členov 4, 5, 6 ali 7;

(b) evropska dimenzija predlagane dejavnosti in/ali odprtost za sodelovanje držav kandidatk;

(c) združljivost z opravljenim ali načrtovanim delom v okviru prioritetnih nalog politike Skupnosti na področjih, ki jih zajemata člena 62 in 63;

(d) dopolnjevanje z drugimi preteklimi, sedanjimi ali prihodnjimi dejavnostmi na področju upravnega sodelovanja;

(e) sposobnost nacionalnih agencij, da izvedejo predlagano dejavnost;

(f) inherentna kakovost predlagane dejavnosti glede zasnove, organizacije, prikaza in pričakovanih rezultatov;

(g) znesek podpore, ki se zahteva na podlagi programa ARGO, ter sorazmernost s pričakovanimi rezultati;

(h) vpliv pričakovanih rezultatov na splošne cilje iz člena 3 in dejavnosti na posameznih področjih politike iz členov 4, 5, 6 ali 7.

POGLAVJE IV

SPLOŠNE IN KONČNE DOLOČBE

Člen 13

Odbor

1. Komisiji pomaga odbor, v nadaljnjem besedilu "Odbor ARGO".

2. Pri sklicevanju na ta odstavek se uporabljata člena 4 in 7 Sklepa 1999/468/ES.

Rok, predviden v členu 4(3) Sklepa 1999/468/ES, znaša tri mesece.

3. Pri sklicevanju na ta odstavek se uporabljata člena 3 in 7 Sklepa 1999/468/ES.

4. Odbor ARGO sprejme svoj poslovnik.

5. Komisija lahko po sestanku Odbora ARGO povabi predstavnike držav kandidatk na informacijski sestanek.

Člen 14

Spremljanje in ocenjevanje

1. Komisija in države članice redno spremljajo in ocenjujejo izvajanje programa ARGO.

2. Komisija Evropskemu parlamentu in Svetu vsako leto predloži poročilo o izvajanju programa ARGO.

Poročilo vsebuje analizo doseženega napredka in po potrebi tudi morebitne predloge za zagotavljanje enotne uporabe zakonodaje Skupnosti, ki temelji na členih 62 in 63 Pogodbe, v državah članicah. Komisija prvo poročilo predloži najkasneje do 31. decembra 2003, končno poročilo pa najkasneje do 31. decembra 2007.

Člen 15

Uporaba

Ta odločba začne veljati na dan objave v Uradnem listu Evropskih skupnosti.

Člen 16

Naslovniki

Ta odločba je naslovljena na države članice v skladu s Pogodbo o ustanovitvi Evropske skupnosti.

V Luxembourgu, 13. junija 2002

Za Svet

Predsednik

M. Rajoy Brey

[1] UL C 25 E, 29.1.2002, str. 526.

[2] Mnenje podano 9. aprila 2002 (še ni objavljeno v Uradnem listu).

[3] UL C 99, 31.3.1998, str. 2.

[4] UL L 184, 17.7.1999, str. 23.

[5] UL C 172, 18.6.1999, str. 1.

--------------------------------------------------